John G. Bernander

Bakgrunn og yrkeskarrière

John G. Bernander ble født i New York som sønn av motelleierne Harry Bernander (1927–) og Ingrid S. Kjevik (1931–), og vokste opp i Brooklyn og Kristiansand. Han er oppkalt etter tegneseriehelten «Lyn Gordon», og hadde amerikansk statsborgerskap frem til tenårene. Etter eksamen ved Kristiansand Handelsgymnasium i 1976 tok han Sjøkrigsskolen i Bergen 1976–1977. Han har juridisk embedseksamen fra Universitetet i Oslo fra 1982 med engelsk-amerikansk avtalerett som spesialfelt. Han var advokatfullmektig hos Olav Bryge i Kristiansand 1982–1985, førstekonsulent ved Garanti-instituttet for eksportkreditt i 1985 samt konsernadvokat i Sørlandsbanken AS 1986–1988 og Johan G. Olsen Industrier AS 1988–1989.
Etter tiden på Stortinget var han viseadministrerende direktør 1993–1995 og administrerende direktør 1995–2001 i sjøforsikringsselskapet Assuranceforeningen Gard i Arendal. Bernander var kringkastingssjef i NRK 2001–2007. Den 9. oktober 2006 gav han beskjed til NRKs styre om at han ikke ville søke om en ny åremålsperiode som kringkastingssjef. Den 19. mars 2007 ble han dermed den første som har trukket seg etter seks år i denne stillingen. Etter dette var han selvstendig næringsdrivende med eiendomsselskapet Tophdal AS og tilknyttet Mosvold Shipping Group AS i to år, før han tiltrådte som administrerende direktør i NHO høsten 2009. Bernander varslet sin avgang fra stillingen tre år senere. Fra 2012 driver han Viking Heat Engines AS, som utvikler en maskin for småskala elektrisitetsproduksjon. Han er siden 21. januar 2015 styreleder i Talent Norge.
John G. Bernander er frimurer i St. Johanneslogen Orion til de to Floder med graden VII.

Politisk arbeid

Han meldte seg inn i Unge Høyre i 1974, satt som formann i Kristiansand Unge Høyre 1974–1975, og deltok i kampanjen som veltet den kommunistiske ledelsen og innsatte Terje Osmundsen som formann i Norges Gymnasiastsamband i 1975. Bernander var medlem av Kristiansand bystyre 1980–1989, medlem av formannskapet 1980–1985 og personlig sekretær for statsrådene Jan P. Syse og Petter Thomassen i Industridepartementet 1985–1986.
Under Vest-Agder Høyres årsmøte i 1986 var 29 år gamle Bernander kandidat til formannsvervet, men tapte mot den sittende Reinert Lillebø. Ett år senere ble Bernander valgt, og satt i perioden 1988–1989. I 1988 utfordret Bernander og Bjørn Stordrange de sittende stortingsrepresentantene Tore Austad og Ole Frithjof Klemsdal i nominasjonsprosessen, og vant med stor margin. Bernander var således innvalgt på Stortinget fra Vest-Agder 1989–1993. På Stortinget var han medlem av både Stortingets kommunal- og miljøvernkomité og Stortingets kontrollkomité hele perioden. Fra august til november 1990 var han statssekretær i Næringsdepartementet, og Kirsten Huser Leschbrandt møtte i hans sted på Stortinget. 
Han var dessuten nestleder i Høyre under Kaci Kullmann Five 1991–1994, etter at partiet reduserte antallet nestledere fra to til én. Allerede i 1991 ble han nevnt som en mulig partileder av sentrale tillitsvalgte. Av familiære hensyn tok han imidlertid ikke gjenvalg til Stortinget i 1993 eller partiledelsen i 1994. Med unntak av ledervervet i Høyres valgkomité i 1999 har han ikke hatt sentrale politiske verv siden.